
Апстракт
Спољнополитичке стратегије Србије и Црне Горе развијале су се засебно након 2006. године и краха конфедералне државне заједнице, одражавајући њихове јединствене политичке, економске и друштвене контексте. Иако обе државе деле заједничко историјско и културно наслеђе, њихови различити путеви у спољној политици обликовани су другачијим приоритетима, геополитичким положајима и односима са великим силама.

Сходно томе, овај рад има за циљ да истражи дивергентне приступе у вођењу спољне политике, уз анализу кључних разлика у односима Србије и Црне Горе са најзначајнијим међународним актерима, попут ЕУ, НАТО, САД, Русије и Кине. Значајна пажња посвећена је регионалним питањима, посебно статусу јужне српске покрајине (Косова и Метохије) као и унутрашњим и спољашњим факторима који су утицали на обликовање дивергентних путева. Основни циљ рада садржан је у томе да се са научног аспекта сагледају и анализирају разлике у спољнополитичким оријентацијама Србије и Црне Горе, заснованим на доступним научним изворима и академској литератури.

Кључне речи: Србија, Црна Гора, спољна политика, Косово, велике силе

УВОД
Распад Државне заједнице Србије и Црне Горе (ДЗСЦГ) током 2006. године означио је кључну прекретницу, омогућивши обема државама да самостално артикулишу и воде своје спољне политике. Од тог тренутка, упркос заједничком историјском наслеђу и географској близини, Београд и Подгорица су демонстрирали различите приступе међународним односима и стратешким опредељењима. 

Анализа доступних извора и досадашња истраживања указују на јасну дивергенцију у стратешким правцима. Црна Гора је, према неким анализама усвојила релативно конзистентан спољнополитички курс усмерен ка пуној интеграцији у евроатлантске структуре, Европску унију и НАТО алијансу (Ђукановић, 2020, стр. 98). Овакав спољнополитички приступ види чланство у поменутим организацијама као кључни гарант националне безбедности, стабилности и економског просперитета.

Насупрот томе, Србија је развила комплекснију спољнополитичку стратегију, често описивану као мулти-векторска политика, односно „политика балансирања” између различитих центара моћи – Европске уније, Руске Федерације, Сједињених Америчких Држава и Народне Републике Кине (Пророковић, 2017, стр. 416). Крајем 2007. године прогласила је војну неутралност (Резолуција, 2007, тачка 6), дистанцирајући се на тај начин од формалног чланства у војним савезима, попут НАТО-а (Лазић, 2025, стр. 14). 

Овакав мулти-векторски приступ произилази из специфичног геополитичког положаја, историјских околности и перцепције националних интереса, али са собом носи и изазове одржавања кохерентности и кредибилитета на међународној сцени због промењивог геополитичког пејзажа (Јовић-Лазић, Лађевац, 2023, стр. 46).

Након разлаза са Црном Гором, Србија је наставила да следи пут ка чланству у Европској унији, као свој примарни стратешки циљ. Убрзо, успоставља спољнополитичку концепцију на „четири стуба” истовремено одржавајући традиционално блиске односе са земљама и Истока и Запада. У том правцу су прокламовани „стубови спољне политике Србије” важни постулати који се не могу везивати само за једну владу или персонална решења (Петровић, Ђукановић, 2012, стр. 15). Међутим, спољна политика Републике Србије, често описивана као политика „балансирања” или „седења на више столица”, веома често је предмет различитих дебата. 

Иако опредељена за чланство у Европској унији, Србија негује блиске везе са Руском Федерацијом, посебно у погледу подршке у Савету безбедности УН по питању решавања проблема јужне покрајине (Косова и Метохије) и сарадње у домену енергетике. Истовремено, посвећена је и продубљивању партнерства са Народном Републиком Кином.
 Кључни и најосетљивији елемент српске спољне политике јесте питање Косова и Метохије, где Београд инсистира на проналажењу компромисног решења уз очување својих националних интереса. То питање посебно је апострофирано у Уставу Републике Србије (Устав РС, 2006) и Стратегији националне безбедности (СНБ, 2009, 2019). Паралелно са тим, Србија формално одржава позицију војне неутралности, одбијајући чланство у војним савезима попут НАТО-а, али са Алијансом сарађује кроз програм Партнерство за мир.
 Унутрашњи политички фактори, јавно мњење и економска зависност од различитих партнера, додатно усложњавају и обликују ове спољнополитичке изборе.

Са друге стране, Црна Гора је након стицања независности, заузела недвосмислен прозападни курс. Њен кључни спољнополитички успех било је чланство у НАТО пакту 2017. године, што Подгорица види као гаранцију суверенитета и безбедности. Интеграција у Европску унију је други стуб њене спољне политике. У том погледу, Црна Гора је значајно напредовала у преговарачком процесу, иако он последњих година наилази на озбиљније изазове. За разлику од Србије, она је у великој мери своју спољну и безбедносну политику ускладила са заједничком политиком ЕУ, укључујући и увођење санкција Русији (Пророковић, 2018, стр. 747). Премда постоје значајне унутрашње поделе у вези са националним идентитетом и односом према Србији и Русији, званична спољнополитичка оријентација остаје чврсто усмерена ка евроатлантским структурама. У економском контексту, та држава се ослања на инвестиције из ЕУ и других западних земаља, посебно у области туризма.

Историјски контекст: Раздвајање путева
Разумевање дивергентних путева спољних политика Србије и Црне Горе након 2006. године захтева најпре анализу историјског контекста који је непосредно претходио и условио њихово раздвајање. Период пре стицања пуне независности обе државе обележен је постојањем заједничке државне структуре чији су карактер и еволуција поставили темеље за касније разлике у стратешким оријентацијама (Ким, 2006, стр. 3).

Након распада Социјалистичке Федеративне Републике Југославије (СФРЈ), Србија и Црна Гора су крајем априла 1992. године формирале Савезну Републику Југославију (СРЈ). Таква државна творевина функционисала је током бурног периода 1990-их година, обележеног ратовима, међународним санкцијама и изолацијом. Почетком 21. века, а под значајним утицајем међународног фактора и посредовањем Европске уније, која се само привидно залагала за стабилизацију региона, започет је процес редефинисања односа између две федералне јединице.

Резултат тих напора био је Београдски споразум и успостављање Државне заједнице Србија и Црна Гора (ДЗСЦГ) фебруара 2003. године. Ова трансформација није представљала само промену имена, већ покушај стварања функционалнијих односа унутар лабаве државно-правне структуре. Кључни елемент Београдског споразума, који је суштински предодредио даљу судбину обе чланице, била је клаузула која је експлицитно дозвољавала свакој држави чланици (Србији и Црној Гори) да, након минималног периода од три године, покрене поступак за промену свог државно-правног статуса. Наведена промена могла је укључивати и опцију стицања пуне независности организовањем демократског референдума (Ким, 2006, стр. 4). Тиме је Државна заједница од самог почетка имала уграђен механизам за сопствену дисолуцију, чинећи је инхерентно транзиционом творевином.

Поменута могућност, предвиђена Београдским споразумом, послужила је политичком руководству Црне Горе у остваривању права на отцепљење. Одржани референдум о независности од 21. маја 2006. године представљао је кулминацију дугогодишњих унутрашњих политичких процеса и интензивних дебата унутар црногорског друштва (Џанкић, 2014, стр. 173). Таквој кулминацији, у великој мери, допринела је и позиција најмоћнијих држава Запада. Дебате, које су интензивиране током претходне деценије, водиле су се око фундаменталних питања националног идентитета, државности и дефинисања најповољније стратегије за будућност Црне Горе. Манифестовале су се кроз јасну политичку поларизацију између суверенистичког блока, који се залагао за пуну независност и бржу евроатлантску интеграцију, и унионистичког блока, који се залагао за останак у заједничкој држави са Србијом. На одржаном референдуму у мају 2006. године, на којем је „тесном и сумњивом већином уз многе неправилности” изгласана независност (Пророковић, 2018, стр. 744; Петровић, Ђукановић, 2012, стр. 13), означен је дефинитиван крај Државне заједнице Србије и Црна Горе. Тим чином не само да су настале две нове суверене државе на Западном Балкану, већ се и дефинитивно отворио простор за формулисање и спровођење потпуно независних спољних политика Београда и Подгорице.

Распад Државне заједнице затекао је Србију и Црну Гору са различитим полазним основама и приоритетима који су утицали на обликовање њихових спољнополитичких агенди. За суверенистичку елиту коју је предводио Мило Ђукановића, сам чин стицања независности био је неодвојив од циља брзе интеграције у евроатлантске структуре, односно НАТО и ЕУ. Независност је зато виђена као предуслов за остварење те визије. Она је подразумевала ослобађање Црне Горе од спољнополитичких ограничења која је носила заједничка држава, укључујући и терет нерешених питања попут Косова и Метохије и комплексних односа Србије са кључним западним актерима. 

Са друге стране Србија, као правна наследница ДЗСЦГ, наставила је свој пут ка Европској унији, формално започет још 2003. године. Међутим, њена спољнополитичка агенда била је и остала доминантно оптерећена питањем косовско-метохијског проблема. Признавање тзв „државе Косово” истицано је као кључна препрека и услов за напредак ка ЕУ. Како није наишла на већа разумевање у решавању тог питања од партнера са Запада, Србија је била усмерена ка тражењу подршке од великих сила као што су Русија и Кина.

У савременом међународном окружењу, обележеним порастом мултиполарности, односи са кључним глобалним актерима, како са Истока тако и са Запада, пресудно су утицали на формулисање и имплементацију спољних политика како Србије, тако и Црне Горе. Успостављени међународни односи инхерентно генеришу различите видове политичких притисака, али и остављају, барем делимично, могућности за деловање поменутих држава. Узимајући у обзир да, поред унутрашњих детерминанти које, према релевантним теоријским поставкама (Вукадиновић, 1970, стр. 19), поседују одлучујући утицај на обликовање државних спољних политика, на ово питање у значајној мери утичу и други фактори – пре свега, релације са најутицајнијим државама на глобалној сцени. У том погледу, анализа креирања и спровођења спољнополитичког деловања Србије и Црне Горе, у односу на западне и источне центре моћи, биће детаљније образложена у наредним деловима овог рада.

Спољне политике према западним центрима моћи (ЕУ и НАТО)
Као што је већ речено, након дезинтеграције државне заједнице, Србија и Црна Гора кренуле су самосталним спољнополитичким путевима. Упркос заједничкој прошлости, Београд и Подгорица су демонстрирали различите приступе кључним међународним актерима и интеграционим процесима, пре свега према ЕУ и НАТО-у.

Након стицања независности, Црна Гора је усвојила спољнополитички курс чији су темељи чврсто укорењени у прозападној оријентацији (Ђукановић, 2020, стр. 98). Кључни циљеви били су интеграција у ЕУ и НАТО. То је био стратешки императив за осигурање дугорочне безбедности и економског просперитета кроз институционално повезивање са западним структурама. Круна овакве оријентације било је приступање Црне Горе НАТО пакту у јуну 2017. године.  Такав потез суочио се са озбиљним противљењем Русије, која је сматрала да ширење НАТО-а на Балкану нарушава раније успостављену геополитичку равнотежу. Такође, приступање је изазвало и унутрашње поделе у Црној Гори. Тадашње власти у Подгорици, имајући у виду противљење дела становништва, посебно унутар црногорске и српске заједнице, нису организовале референдум о том питању (Пророковић, 2018, стр. 748). 

Упркос тим изазовима, Црна Гора је формализовала своју припадност европском систему безбедности кроз чланство у НАТО-у. Истовремено, тежња ка чланству у ЕУ остала је централни спољнополитички циљ. Из тих разлога ЕУ се перципира као кључни партнер за економски развој и демократску консолидацију. За Црну Гору, стратешка опредељења нису била одвојена, већ комплементарни аспекти евроатлантске интеграције. Сједињене Америчке Државе пружиле су пресудну подршку црногорском путу ка атланским интеграцијама, видевши у томе, пре свега, своје интересе за јачање позиције у овом делу балканског простора. Њихово партнерство се темељи на заједничким вредностима и интересима, укључујући промоцију демократије, борбу против тероризма и осигуравање стабилности у региону. Подршка САД се протеже и на процес европских интеграција Црне Горе. На тај начин Вашингтон је кључни савезник Подгорице на њеном прозападном курсу.

Спољна политика Србије након 2006. године и разлаза са Црном Гором знатно је комплекснија и окарактерисана је амбивалентношћу према западним интеграцијама, стратегијом балансирања између различитих центара моћи и значајним утицајем нерешеног питања Косова и Метохије (Лазић, 2025, стр.15). Чланство у ЕУ представља стратешко опредељење Србије. Међутим, сам процес приступања је успорен и оптерећен политичким условљавањима, пре свега, везаним за нормализацију односа измећу Београда и Приштине. Такође, и процес нормализације је успорен, јер привремене приштинске институције још од 2013. године нису спровеле постигнуте споразуме из Брисела о формирању Заједнице српских општина. Условљавања чине пут ка ЕУ неизвеснијим и подложнијим политичким изазовима у поређењу са Црном Гором. Однос према НАТО алијанси је у одређеној мери дистанциран и детерминисан војном неутралношћу, иако Србија од 2006. године са тим савезом развија сарадњу кроз програм Партнерство за мир. 

Такав однос директно проистиче из историјског наслеђа, односно конфликта на Косову 1999. године и противправног бомбардовања СРЈ. За разлику од Црне Горе која је у чланству видела безбедносну гаранцију, Србија перципира НАТО кроз призму тог конфликта, што је резултирало политиком војне неутралности и одсуством аспирација за чланством. Иако Србија одржава дипломатске односе са САД и тежи да их подигне на виши ниво, они су неминовно обојени њеном општом спољнополитичком стратегијом балансирања између Запада и Русије (Конитзер, 2011, стр. 103), као и комплексним односом са НАТО савезом. САД су признале независност тзв. „државе Косово”, али истовремено подржавају дијалог Београда и Приштине, као и начелно европски пут Србије. Одсуство доследнијег сврставања Србије у западни безбедносни оквир и њени блиски односи са Русијом чине односе са Вашингтоном комплекснијим него у случају Црне Горе, која има јасније дефинисане стратешке интересе са САД, посебно у домену регионалне безбедности.
Спољне политике према источним центрима моћи (Русија и Кина)
Анализа спољнополитичких стратегија Србије и Црне Горе након 2006. године открива значајне дивергенције, не само у односима према евроатлантским интеграцијама, већ и у приступу према кључним актерима на Истоку – Русији и Кини. Док Србија активно негује и продубљује везе са Москвом и Пекингом као део своје политике балансирања, Црна Гора, због своје потпуне прозападне оријентације, има знатно резервисанији и комплекснији однос са ове две државе, нарочито према Русији.

Србија је развила и одржава снажне и вишеслојне везе са Руском Федерацијом у форми стратешког партнерства. Оно обухвата политичку, економску и војну сарадњу, утемељену како на заједничким културним и историјским везама, тако и на конкретним обостраним интересима. Политичка подршка Русије за Србију је од посебног значаја у оспоравању независности Косова (Јовић-Лазић, Лађевац, 2023, стр. 50). Економска сарадња је такође значајна, нарочито у енергетском сектору због осигурања енергетске безбедности. Србија је једна од малобројних европских држава која није увела санкције Русији (Пророковић, 2017, стр. 416). Проруски вектор представља кључни елемент српске спољнополитичке стратегије која тежи балансирању између Запада и Истока (Конитзер, 2011, стр. 103), омогућавајући Београду да, према сопственој перцепцији, задржи већу аутономију у спољнополитичком деловању. Истовремено, Србија је последњих година значајно продубила економске и политичке везе са Народном Републиком Кином. Та сарадња се манифестује, пре свега, кроз велике кинеске инвестиције у инфраструктурне пројекте (Пророковић, 2018, стр. 616-623). Приближавање Кини додатно учвршћује мулти-векторски приступ српске спољне политике, позиционирајући Кину као још један важан ослонац уз ЕУ, Русију и САД. 

Спољна политика Црне Горе, за разлику од Србије, не ставља акценат на развијање дубљих веза са Русијом и Кином. Иако одржава дипломатске односе са обе земље, ниво ангажмана је приметно нижи и условљен је примарном стратешком оријентацијом ка Западу – чланством у НАТО савезу и тежњом ка ЕУ (Ђукановић, 2020, стр. 98). Однос са Русијом је посебно индикативан за ову динамику. Историјски посматрано, Русија је била кључни партнер Црне Горе, са дубоким културним, верским и политичким везама које се протежу кроз векове. Међутим, након одлуке да приступи НАТО-у, односи су доживели драматично погоршање. Русија је отворено критиковала чланство Црне Горе у Алијанси, сматрајући га чином који нарушава регионалну геополитичку равнотежу. Тензије су кулминирале оптужбама црногорских власти да су руске обавештајне службе биле умешане у покушај државног удара 2016. године, са циљем спречавања уласка у НАТО (Спасојевић, 2024, стр. 20).  Такве оптужбе, иако одбачене од Москве, додатно су заоштриле билатералне односе и позиционирале Црну Гору унутар ширег контекста геополитичког ривалства између Запада и Русије. Упркос тим тензијама, остала је одлучна у својој опредељености за западне интеграције. Када је реч о сарадњи са Кином, Црна Гора одржава дипломатске односе, али њена укљученост у кинеске иницијативе, попут инфраструктурних пројеката, знатно је мањег обима у поређењу са Србијом и увек се посматра кроз призму усклађености са приоритетима ЕУ и НАТО.

Регионална политика и однос према питању Косова и Метохије

Поред фундаменталних разлика у оријентацији према кључним глобалним актерима и евроатлантским интеграцијама, спољне политике Србије и Црне Горе показују дубоку дивергенцију и у приступу према косовском питању, као и у начину артикулације и спровођења регионалне политике. Са једне стране, питање Косова и Метохије за Србију представља централно државно и национално питање које дефинише велики део њене спољнополитичке агенде С друге стране, Црна Гора је заузела прагматичнији став усклађен са њеном западном оријентацијом. Сходно томе, њихове улоге и приступи у регионалној сарадњи одражавају различите стратешке приоритете и перцепције сопствене позиције на Западном Балкану.

Званичан став Републике Србије по питању статуса Косова и Метохије заснован је на принципима територијалног интегритета и суверенитета, фундаменталним постулатима међународног права. Оваква позиција утемељена је у Уставу Републике Србије, историјским наративима којима се афирмише континуитет државности и присуства српског народа на том простору, али такође и подржана значајним домаћим политичким консензусом о том проблему којим се одбацује легитимитет једнострано проглашене независности. Међутим, реализација ове политике одвија се у сложеном међународном контексту, где је тзв. „Република Косово” призната од стране значајног броја држава, укључујући већину чланица Европске уније и Сједињених Америчких Држава. Такво стање представља константан изазов за спољну политику Србије и често се идентификује као једна од кључних препрека у развоју њених односа са западним партнерима, посебно у процесу европских интеграција. 

Република Србија се суочава са перманентним политичким и дипломатским притисцима усмереним ка прихватању сецесије и нормализацији односа са званичном Приштином, што у значајној мери обликује њену спољнополитичку агенду и маневарски простор на међународној сцени. Дијалог под окриљем ЕУ има за циљ постизање свеобухватног споразума, али напредак је спор и оптерећен честим кризама. Одлука да се не призна једнострано проглашена независност тзв. „Републике Косово” снажније везује Србију за подршку Руске Федерације и Народне Републике Кине у Савету безбедности УН и другим међународним форумима (Конитзер, 2011, стр. 103). 

Штавише, питање признања Косова има директан утицај на односе Србије са суседним државама у региону Западног Балкана, укључујући и Црну Гору. С обзиром на то да је већина суседа Србије, изузев Румуније и Босне и Херцеговине, признала независност Косова, ово питање оптерећује билатералне односе и у одређеној мери компликује регионалну сарадњу и процесе стабилизације у југоисточној Европи.

Црногорска власт, предвођена Милом Ђукановићем, уз подршку западних ментора у октобру 2008. године признала је независност Косова. На тај начин, узбуркала је домаћу политичку сцену. Најжешће су реаговале просрпске партије и српско становништво у тој држави, оценивши такав политички потез као издају традиционалног братског народа. Тај чин још више је захладнио ионако веома лоше односе са Србијом. Власти у Црној Гори такву политику објашњавали су да је била мотивисана прагматизмом и усклађивањем са ставовима кључних западних партнера Црне Горе, САД и водећих чланица ЕУ, и као потврда њене евроатлантске оријентације (Ђукановић, 2020, стр. 98). У званичним образложењима црногорске стране, као кључни мотиви за признање истицани су допринос регионалној стабилности, унапређење међусобног поверења и решавање отворених питања у региону. Након иницијалног акта признања, успостављање пуних дипломатских односа имало је за циљ даље развијање билатералне сарадње, које је још више захладнило односе са Србијом. Упркос томе, одређена питања, попут демаркације границе, задржала су потенцијал за покретање повремених политичких дебата између две стране.

Када је реч о регионалним односима у ширем контексту, премда обе земље учествују у тим иницијативама, њихове улоге и приступи се знатно разликују. Због своје величине, географског положаја и економског потенцијала, Србија се често перципира као централни актер на Балкану. Црна Гора, као мања држава и чланица НАТО-а, која своју регионалну политику доминантно обликује кроз призму евроатлантских интеграција. Црна Гора је свој спољнополитички избор већ направила, чланством у НАТО и фокусом на ЕУ. Своју регионалну политику усклађује са принципима добросуседства унутар ЕУ перспективе, а приступ тој политици Србије оптерећен је историјским наслеђем и отвореним територијалним питањем. 

Такође, њихове безбедносне политике у значајној мери се разликују у регионалном позиционирању. Црна Гора своју безбедносну политику гради кроз чланство у Северноатланстком савезу, а Србија кроз призму војне неутралности. Наведене разлике нису само техничке природе, већ одражавају различита виђења сопственог места у региону и међународној заједници. Регионална сарадња на Западном Балкану је, без обзира на различите иницијативе, у садашњим околностима ограниченог домета (Ђукановић, 2015, стр. 355). Такви дивергентни ставови пресудно утичу на њихове билатералне односе, посебно према питању решавања косовско-метохијског проблема, као и на динамику односа са међународним партнерима.

Ограничења структуралног реализма: Случај Србије и Црне Горе
Емпиријски пример Србије и Црне Горе, као две суседне државе, које, упркос значајним историјским, културним и географским сличностима, као и упоредивој структурној позицији малих земаља на Балкану, воде дијаметрално супротне спољне политике, представља изазов за основне постулате теорије структуралног реализма. Према овој утицајној теоријској школи, државе у сличним структурним околностима унутар анархичног међународног система требало би, под притиском системских фактора, попут дистрибуције моћи и „безбедносне дилеме”, да испољавају конвергентне обрасце понашања усмерене ка максимизацији сопствене безбедности (Симић, 2002, стр. 66-67).

Међутим, дивергентни путеви Београда и Подгорице, превасходно манифестовани кроз чланство Црне Горе у Северноатлантском савезу (НАТО) насупрот прокламованој политици војне неутралности Републике Србије, као и кроз пуно усклађивање Црне Горе са Заједничком спољном и безбедносном политиком Европске уније (ЗСБП ЕУ) наспрам српског стратешког опредељења за балансирање односа са различитим глобалним центрима моћи, пружају значајне аргументе који доводе у питање искључиву примену структуралистичких објашњења у анализи понашања држава. Наиме, оваква дивергенција недвосмислено потврђује аргументе критичара структуралног реализма (Десцх, 1998, стр. 167) да понашање држава није увек, нити искључиво, детерминисано подстицајима који произилазе из међународне структуре (Стајић, Лазић, 2015, стр. 27).

Штавише, чињеница да на овако фундаменталне спољнополитичке одлуке пресудно утичу и други елементи, попут унутрашње политичке динамике, перцепције и преференција владајућих елита, различитих интерпретација националног интереса и идентитета, као и историјског наслеђа, поткрепљује аналитичку вредност алтернативних теоријских оквира. Конкретно, ова студија случаја пружа снажну подршку валидности приступа као што је неокласични реализам, који инсистира на улози домаћих фактора као „интервенишућих варијабли”, које посредују између системских притисака и конкретних спољнополитичких исхода (Рипсман, Талиаферро, Лобелл, 2016, стр. 59). Анализа спољних политика Србије и Црне Горе стога сугерише да је за потпуно разумевање њихових избора неопходно узети у обзир сложену интеракцију између међународног окружења и специфичности самих држава.

Идентитетско питање и положај српске заједнице у Црној Гори
На основу резултата одржаног референдума у мају 2006. године, Црна Гора је постала самостална држава. Доношењем Устава из 2007. године она се званично декларише као: „независна и суверена држава републиканског облика владавине”, али и као и „грађанска, демократска, еколошка и држава социјалне правде” (Устав ЦГ, 2007, члан 1). На основу уставних одредби, службени језик је црногорски, док су ћирилично и латинично писмо равноправни. У службеној употреби користе се и српски, босански, албански и хрватски језик. У самом процесу осамостаљивања, српска заједница је бурно реаговала постављајући питање адекватног регулисања свог статуса, супростављајући се насилној асимилацији. Та реакција је још више кулминирала 2008. године признавањем независности Косова и успостављањем пуних дипломатских односа између званичне Подгорице и Приштине. Додатне кулминације изазване су 2017. приступањем Црне Горе НАТО алијанси, као и доношењем Закона о слободи вероисповести крајем 2019. године, без било каквог грађанског дијалога о тој теми и договора са цетињском Митрополијом Српске православне цркве (Радушки, 2020, стр. 45).  Поменути закон изазвао је масовни бунт и протесте грађана српске, али једним делом и црногорске националности. Организоване су вишедневне литије са слоганом „Не дамо светиње”. Та криза имала је и озбиљне импликације и у крхким дипломатским односима између две земље. Конкретан повод за масовне протесте биле су одредбе Закона о слободи вероисповести којима се предвиђа подржављење црквене имовине за коју не постоји доказ о власништву пре 1918. године (Радушки, 2020, стр. 46). 

Са политичким променама које су де десиле након парламентарних избора 2020. године у Црној Гори и свргавањем Демократске партије социјалиста и Мила Ђукановића са власти, ти односи су донекле почели да се поправљају, али тај процес и даље иде веома споро. Темељни уговор који је почетком августа 2022. године потписан између Црне Горе и Српске православне цркве (СПЦ) у Подгорици гарантује својину црквених објеката и имовине СПЦ у тој држави (Темељни Уговор, 2022). 

Крајем 2023. године у Црној Гори је организован попис становништа и имовине. На основу резултата пописа у Црној Гори живи 623 633 становника. Од тога Црногорци чине 256 436 или 41,12%, Срби 205 370 или 32,93%, Бошњаци 58 956 или 9,45%, Албанци 30 978 или 4,97%, Руси 12 824 или 2,06% и Муслимани 10 162 или 1,63%, док остале националности имају мање од 1% становништва. На истом попису, који се односи на верску структуру, 443 394 или 71,10% становника изјаснило се да су православне вероиспосвести, затим 124 668 или 19,99% исламске, 20 408 или 3,27% католичке, док је 14 260 или 2,29% лица изјаснило се као атеисти. Када је у питању језичка структура, пoдаци пописа показују да је 269 307 или 43,18% лица изјавило да им је српски језик матерњи. Црногорски језик је матерњи за 215 299 или 34,52% лица, босански језик зa 43 470 или 6,97%, албански зa 32 725 или 5,25%, затим руски за 14 731 или 2,36% и српско-хрватски је матерњи за 12 999 или 2,08% лица. Од укупно проја уписаних становника у Црној Гoри, њих 271 422 или 43,52% је дало изјаву да уобичајено говори српким језиком. Црногорским језиком уобичајено говори 225 956 лица или 36,23%, босанским 41 636 или 6,68%, албанским 27 979 или 4,49%, руским 13 783 или 2,21% и српско-хрватским 9 421 или 1,51% (Управа за статистику ЦГ – МОНСТАТ, 2024).

Без обзира на различите путеве којим су кренуле након раздруживања током 2006. године, резултати пописа свакако ће имати велики значај у регулисању идентитетских питања и положаја српске националности у Црној Гори. Партиципација у власти, на свим нивоима, допринеће поправљању њиховог статуса, а исто тако даће значајан замах побољшању свеукупних односа између ове две државе и успостављању бољих услова за регионалну сарадњу. Свакако, да то неће променити званичне позиције у њиховој спољној политици, али постоје наговештаји да их могу донекле приближити, имајући у виду заједничко историјско наслеђе и нова геополитичка престројавања, која су у току.

ЗАКЉУЧНА РАЗМАТРАЊА
Спољнополитичке оријентације Србије и Црне Горе недвосмислено указују на различите политичке путеве након „раздруживања” 2006. године. Црна Гора је направила јасан стратешки избор приклањања западним институцијама, успешно реализујући чланство у НАТО савезу и одржавајући ЕУ интеграције као кључни приоритет, уз снажну подршку САД, али и уз суочавање са противљењем Русије и унутрашњим противуречностима и политичким поделама. Србија, са друге стране, води комплекснију и амбивалентнију спољну политику тзв. „балансирања”, покушавајући да одржи добре односе и са Западом и са Истоком. Њен пут ка ЕУ је успорен и условљен пре свега нормализацијом односа и признавањем независности тзв. „државе Косово”, а са ратом у Украјини и увођењем санкција Русији. Однос са НАТО савезом оптерећен је прошлошћу и исказан је кроз прокламовану војну неутралност. Насупрот томе, подршку за решавање питања статуса своје јужне покрајине, Србија налази код источних партнера, сталних чланица Савета безбедности УН, Русије и Кине. Овако постављена стратегија омогућава Србији одређени степен спољнополитичке аутономије, али истовремено може генерисати перцепцију недоследности код кључних међународних партнера. 

Постојање дијаметрално супротних спољних политика две суседне државе, које деле заједничко историјско наслеђе, потврђује аргументе критичара теорије структуралног реализма да државно понашање није увек условљено искључиво подстицајима који произилазе из структуре међународног система. Штавише, чињеница да на такве спољнополитичке одлуке очигледно утичу и други елементи поред тих фактора, поткрепљује валидност алтернативних теоријских оквира унутар науке о међународним односима, као што је неокласични реализам.

Историјски контекст који је претходио краху Државне заједнице показује да дивергенција спољних политика Србије и Црне Горе није добила нагли заокрет, већ је последица процеса који су трајали дуги низ година. Структура и привремени карактер Државне заједнице, јасно дефинисане унутрашње поделе и противуречности, различите визије будућности у Црној Гори, као и специфични терет косовског питања за Србију, представљали су кључне факторе који су припремили терен за раздвајање. Референдум одржан 2006. године био је само катализатор који је омогућио да ове латентне разлике и различити приоритети дођу до пуног изражаја у формирању две различите, а у многим аспектима и супротстављене, спољнополитичке стратегије. Наравно, у том процесу не треба занемарити ни западне партнере, који су „свесрдно” подржали црногорски концепт осамостаљења. Тај концепт имао је своје правно утемељење и у највишем правном акту ДЗСЦГ. 

Поменуте дивергентне стратегије не само да су обликовале међународну позицију обе државе, већ су имале и имаће и убудуће значајне импликације на стабилност и геополитичке односе у региону Западног Балкана. Разумевање ових разлика кључно је за анализу садашњих и будућих регионалних процеса.

Ова фундаментална разлика у спољнополитичким курсевима не само да одражава различите унутрашње динамике и перцепције националних интереса, већ има и значајне импликације на стабилност Западног Балкана и шире европске интеграционе процесе. Разумевање вишеструких утицаја, укључујући историјске трауме и савезништва, економске зависности и могућности, унутрашње политичке борбе, утицај спољних актера, као и формирање националних идентитета кроз историјске наративе, од кључног су значаја за свеобухватну анализу спољнополитичких избора обе државе.

Дугорочне последице ове дивергенције захтевају континуирано сагледавање и анализу тих процеса. Питања попут регионалне сарадње, помирења, решавања отворених билатералних питања, као и усклађивања са спољнополитичким ставовима Европске уније, остају кључни изазови и једне и друге државе. Отуд, будућа истраживања требала би да се фокусирају на детаљније испитивање специфичних спољнополитичких одлука, анализа дискурса политичких елита и најширег јавног мњења, те праћење конкретних ефеката дивергентних стратегија на регионалну динамику и међународни положај Србије и Црне Горе. Кроз свеобухватан приступ могуће је стећи потпунију слику о комплексности спољнополитичких трајекторија ових двеју блиских суседних, а опет са својим политикама све удаљенијих држава.

ДИВЕРГЕНТНИ СПОЉНОПОЛИТИЧКИ ПУТЕВИ СРБИЈЕ И ЦРНЕ ГОРЕ НАКОН 2006. ГОДИНЕ
Радојица Лазић, Факултет за дипломатију и безбедност, Београд, Србија
Славица Стаменић Јањић, Факултет за дипломатију и безбедност, Београд, Србија
РЕЗИМЕ:
Спољнополитичке стратегије Србије и Црне Горе представљају сложен феномен проистекао из преплитања дубоко укорењених историјских наслеђа, различитих политичких и економских приоритета тих држава, те дистинктних геополитичких оријентација. Спољна политика Србије, са својим традиционалним везама према Истоку, наглашеним националним идентитетом и фокусом на очување територијалног интегритета, балансира између аспирација ка Европској унији и одржавања стратешких партнерстава са другим глобалним силама. С друге стране, спољна политика Црне Горе, изразито усмерена ка евроатлантским интеграцијама и афирмацији своје државне посебности након стицања независности, активно је била усмерена ка чланству у НАТО алијанси и интензивно је стремила приближавању Европској унији.

Компаративном анализом спољнополитичких деловања Србије и Црне Горе, након 2006. године, утврдили смо да разлике у њиховим оријентацијама према спољној политици нису занемариве. Упркос сличностима које се огледају у заједничкој прошлости, геостратегијском положају, и уређењу, поменуте разлике обликоване су њиховим политичким и економским статусима, перцепцијама политичких елита, као и међународним односима. Спроведено истраживање и анализа указују на кључне дивергентности у спољнополитичким стратегијама ових држава. Поред тога, могле би да подстакну, са научно заснованим чињеницама, на нове теоретске правце у промишљању међународних односа.

Значај овог истраживања лежи у његовом потенцијалу да расветли комплексне процесе обликовања спољне политике у малим државама Западног Балкана које су изашле из заједничке државне творевине. Компаративна анализа спољнополитичких путева Србије и Црне Горе нуди увид не само у специфичности њихових билатералних односа и регионалног деловања, већ и у шире динамике савремених међународних односа, утицај великих сила у региону и изазове европских и евроатлантских интеграција.  Зато вај рад настоји да пружи аналитички оквир за разумевање како се историјско наслеђе, унутрашња политика и геополитичко окружење преплићу у креирању спољнополитичких стратегија, посебно у контексту држава које деле заједничку прошлост, али теже различитим будућим интеграционим путевима. Анализа је вођена релевантним теоријским концептима из области студија спољне политике и међународних односа, како би се идентификовани обрасци и разлике контекстуализовали у ширем теоретском дискурсу.

Резултати истраживања указују да ове кључне дивергенције нису само површинске, већ представљају индикатор дубљих разлика у стратешким приоритетима и националним интересима, обликованим специфичним историјским искуствима и савременим друштвено-политичким динамикама сваке државе. Ова студија случаја сугерише да емпиријски налази о дивергентним путевима Србије и Црне Горе представљају значајан допринос разумевању ограничења искључиво структуралистичких објашњења у теорији међународних односа, наглашавајући потребу за укључивањем нивоа анализе који се односи на унутрашње факторе и процесе доношења одлука.

� Радојица Лазић, Факултет за дипломатију и безбедност, Универзитет Унион Никола Тесла, Београд, Србија, radojica.lazic@fdb.edu.rs.


� Славица Стаменић Јањић, Факултет за дипломатију и безбедност, Универзитет Унион Никола Тесла, Београд, Србија, stamenic.slavica@gmail.com.


� Односи стратешког партнерства између Републике Србије и НР Кине успостављени 2009. године, додатно су продубљени 2013. године и потом подигнути на ниво свеобухватног стратешког партнерства јуна 2016. године. Србија придаје велики значај сарадњи са НР Кином у оквиру механизма сарадње између Кине и земаља Централне и Источне Европе, као и кроз иницијативу „Појас и пут”. Односе две земље карактерише интензиван политички дијалог и размена посета на високом и највишем политичком нивоу, �HYPERLINK "https://www.mfa.gov.rs/spoljna-politika/bilateralna-saradnja/kina"��https://www.mfa.gov.rs/spoljna-politika/bilateralna-saradnja/kina� (преузето 15.03.2025).


� Програм Партнерство за мир (ПзМ) је иницијатива НАТО, која је покренута 1994. године, која је усмерена ка јачању поверења и сарадње између тог савеза и других држава. Република Србија је је средином децембра 2006. године формално приступила програму Партнерство за мир., потписивањем Оквирног документа у седишту НАТО у Бриселу.





